stanford-oval/wikipedia huggingface dataset:
איזי

ערך זה עוסק בזמר פופ, ראפר ושחקן ישראלי. אם התכוונתם ליישום ישראלי, ראו .
| --- | --- |

 לידה:  9 ביוני 1987 (בן 37) כפר סבא, ישראל
 שם לידה:  ארז שרון
 שם במה:  איזי
 מוקד פעילות:  ישראל 
 תקופת הפעילות:  מ-2001
 עיסוק:  ראפר, זמר, שחקן, מדבב,
 סוגה:  היפ-הופ, ראפ, מוזיקה אלקטרונית
 שפה מועדפת:  עברית 
 חברת תקליטים:  ג'אנגו רקורדס, Teta
 שיתופי פעולה בולטים:  ג'וזף, ירדן פלג, עומרי 69 סגל, רון נשר, נועה קירל, עומר אדם, פלד, אודיה
 http://e-z.co.il
 
ארז שרון (נולד ב־9 ביוני 1987), הידוע בכינוי הבמה איזי – E-Z, הוא ראפר, זמר, מדבב ושחקן ישראלי. שם הבמה שלו, E-Z, הוא חיבור בין האות הראשונה והאחרונה בשמו הפרטי באנגלית (E ו־Z של Erez).
ביוגרפיה

פרק זה טעון עדכון. אנא תרמו לוויקיפדיה . ייתכן שתמצאו פירוט בדף השיחה.
ארז שרון נולד ב־9 ביוני 1987 בכפר סבא, בנם של אלי שרון ושל עורכת הדין פגי שרון.
את דרכו המוזיקלית החל בגיל 13 בעקבות האזנה לאלבום "2001" של ד"ר דרה. אומנם את שירו המקצועי הקליט בגיל 13. עם הזמן החל לכתוב שירים שעסקו ברובם בחוויות היומיומיות שלו. בגילאים 15–17 איזי לקח חלק וזכה במקום הראשון במספר תחרויות היפ הופ. באחת התחרויות הוא זכה בהופעה של הראפר אמינם בלונדון, הופעה שגרמה לו להבין שהוא רוצה להיות מוזיקאי. בגיל 16 זכה בתחרות נוספת במסגרת התוכנית "יש מצב לראפר חדש" בערוץ הראשון, זכייה שזיכתה אותו בהפקת סינגל מקורי על ידי מומי לוי בשם "אלימות ונמות". בתחרות נוספת איזי זכה בהפקת דיסק על ידי אורי שוחט[דרוש מקור].
לאחר שחרורו מצה"ל ובמקביל לעבודתו על אלבום הבכורה שלו, איזי שיתף פעולה עם DJ PM. הם הקימו ביחד את צמד "התיירים" שהוציא לאור מספר שירים כגון "פרה פרה", ו"אהלן וסהלן". במקביל, איזי השתתף בהרכב "האידיוטים" יחד עם עומרי סגל, רון ביטון ורון נשר. ההרכב הוציא לאור מיקסטייפ הנקרא "מי אידיוט?" ובו השירים "זוז כמו אידיוט", "בחור אופטימי", "עספור רמיקס" ו"לא כותבים למגרה".
ביוגרפיה > 2011–2014: "תעשו לי מקום"

ב־4 באפריל 2011 הוציא איזי את הסינגל "כלבויניקית" שזכה למליוני צפיות ביוטיוב, ללא חשיפה משמעותית בתקשורת הממוסדת. ב־12 בדצמבר 2012 יצא לאור אלבום הבכורה של איזי, "תעשו לי מקום". האלבום מכיל שירי מחאה לצד שירים הומוריסטים, ביניהם "כלבויניקית", "לא נורמלי", "מדביק אותי לקיר" ועוד. באלבום מתארחים נצ'י נצ', קאשי, שירה גבריאלוב, בוקה ועידו בי וצוקי.
בחנוכה 2012 איזי השתתף בפסטיגל, עם מחרוזת שירים שלו, שכללה את השירים "כלבויניקית", "כולי בהיי" ו"לא נורמלי". ב־2 במאי הוציא שיר עם אתניX ושחקני מכבי תל אביב שנקרא "צהוב עולה", לרגל זכיית הקבוצה באליפות ישראל בכדורגל.
ב־4 בספטמבר 2013 איזי הוכתר כ"פריצת השנה" במצעד סיכום השנה במוזיקה הישראלית של Mako. באותה השנה השתתף במופע חנוכה בשם "ג'ט לג" לצד עידו בי וצוקי, אבי קורניק, לירן כוהנר ואסף גורן.
ב־10 בפברואר 2014 הוציא יחד עם ג'ורדי את השיר "בין הבודדים" שגרף למעל מ־7 מיליון צפיות ביוטיוב. הקליפ לשיר, שבוים על ידי רומן בוצ'אצקי, הגיע למקום הראשון במצעד הרשמי וקליפ השבוע ב־MTV. בתחילת מרץ 2014 דיבב את טרזן הבוגר בגרסה העברית לסרט האנימציה טרזן – סרט משפחה מונפש גרמני-צרפתי משנת 2013. בסוף אותה שנה נבחר לקמפיין של חברת האופנה TNT. במסגרת שיתוף הפעולה הוציא שיר בשם "?" וקולקציית בגדים עם הדפסים שלו.
ביוגרפיה > 2015–2019: "לא לילדים"

ב־15 ביולי 2015 איזי הוציא לאור את אלבומו השני, לא לילדים. באלבום איזי שיתף פעולה עם האמנים ג'ורדי, KYD ואליעד נחום. ב־29 ביולי 2015 הוציא איזי לתחנות הרדיו את הסינגל "לא הכל מן אללה" מתוך האלבום. הסינגל הגיע בסוף חודש אוגוסט למקום הראשון במצעד הפזמונים של גלגלצ.
ב־18 בדצמבר 2016 יצא השיר "תעשה טוב", הקליפ צולם בלונדון ובנתניה. את הקליפ ביים עדן שוחט.
ב־15 במרץ 2017 שיחק בסדרה פולמון של הוט בידור ישראלי בתור גורי, אח של סמדי שיושב בכלא בתאילנד בפרק 23.
בשנת 2017 הוציא את השירים "באתי לתת הצגה", "Cheap Talk" עם שרי גבעתי, "אחת כמוך" שנכתב יחד עם דודי בר דוד ו"יש לך הכל" לציון חמש שנים מצאת אלבומו הראשון.
ביוגרפיה > 2020–הווה: "אין בעד מה" ו"אייקון"

ב־2 בינואר 2020 הוציא את האלבום השלישי שלו "אין בעד מה" הכולל 14 שירים וביניהם שיתופי פעולה עם חן פורתי, עמית חשאי, ארקדי דוכין, נדב גדג' ושחר סאול.
ב־12 בדצמבר 2022 הוציא את אלבומו הרביעי "אייקון", בו שיתופי פעולה עם נועה קירל, אלי פיניש, גיא מזיג ועוד. מתוך האלבום בלטו השירים "גושפנקא" עם נועה קירל ו"כריסטופר קולומבוס" שנכתב לזכרו של רב־סרן בר פלח שנפל בהיתקלות עם מחבלים. באלבום זה איזי גם מציין עשר שנים לצאת אלבומו הראשון, "תעשו לי מקום", ולאחר שחרורו יצא לסיבוב הופעות בשם "חגיגות העשור", שכולל שירים מהאלבום הראשון ועד האלבום האחרון.
ב־1 ביוני 2023 יצא אלבומו השביעי של עומר אדם, "סוף העולם", בו התארח איזי בשיר "התעוררתי עם נמר", וגם לקח חלק בכתיבתו. ב־20 ביוני הוציא את השיר "Heat Happens, Stay Cool" במסגרת שיתוף פעולה עם ספרייט. ב־1 באוגוסט הוציא את השיר "ובלילות אנחנו על זה" בו הוא מארח את שיר דוד גדסי. ב־17 באוגוסט יצא לאור השיר "כתונת פסים 2023" בו השתתף לצד אמנים ישראלים רבים אחרים.
ב־11 באוקטובר 2023, כמה ימים לאחר פתיחת מלחמת חרבות ברזל הוציא את השיר "שבעה באוקטובר" שתוך כמה ימים הגיע למעל 200 אלף צפיות. בהמשך לכך, הוציא דואט עם אודיה בשם "חורף 23" לזכר הנרצחים.
ב־12 בפברואר 2024 הוציא את הסינגל "לחיי הזמנים הקשים". ב־25 במרץ הוציא דואט עם פלד בשם "שעטנז על הכיכר".
אחר כן הוציא שיר בפרסומת ל-"AXE" (דאודורנט) בשם "בשיא שלי" וכמובן שגם שם ג׳וסף מככב.
בספטמבר 2024 הוציא שיר חדש שמשלב את הזמרים החמים של הזמן הזה איזי, ליעד מאיר, אודיה (שכמה ימים אחר כן הוציאה אלבום).
השיר נקרא "הטוב הרע ועודיה" ובשונה מכל השירים של איזי השיר הזה מופק בידי ג׳ורדי.
חיים אישיים

ב־27 ביוני 2023 התחתן עם הדוגמנית שנייה הדר, אותה הכיר בתקופת הקורונה.
דיסקוגרפיה > אלבומי אולפן

2012: תעשו לי מקום
2015: לא לילדים
2020: אין בעד מה
2022: אייקון
דיסקוגרפיה > אלבומי אוסף

2018: חומרים מתחילת הדרך
דיסקוגרפיה > מיקסטייפים

2011: מי אידיוט (בהרכב "האידיוטים")
גלריה

הופעת השקה לאלבום תעשו לי מקום ברדינג 3 שבנמל תל אביב
הופעה אקוסטית בבית היוצר שבנמל תל אביב
הערות שוליים

↑  בגלל המוזיקה: סיפור ההצלחה של ארז שרון (איזי), באתר ‏מאקו‏, 11 ביולי 2013
↑  אסף נבו, ‏מצעד סיכום השנה במוזיקה הישראלית: אייל גולן זמר השנה עם שיר השנה "כל החלומות", באתר ‏מאקו‏, 4 בספטמבר 2013
↑  סטייל - איזי לא נח לרגע: קמפיין ל-TNT, באתר פרוגי, ‏1 באוקטובר 2014
↑  ארכיון תוצאות המצעדים, גלגלצ
↑  אסף אופיר, שיר געגועים: המתנה של "איזי" ואלי פיניש ללוחם בר פלח, באתר חדשות 13, 25 בפברואר 2023
↑  איזי ואלי פיניש הפתיעו במחווה מרגשת לזכר הלוחם בר פלח, באתר mynetnetanya, ‏21 באפריל 2023
↑  קיץ לוהט? איזי דואג שתישארו מאוזנים בחום הישראלי, באתר מעריב אונליין, 20 ביוני 2023
↑  הראפר מציג: הסרטון שהייתי רוצה להראות לח"כים ולשרים, באתר עכשיו 14, 1 באוגוסט 2023
↑  יובל אראל, אמני ישראל – כתונת פסים 2023, בבלוג של יובל אראל, מגזין מוזיקה ותרבות, 17 באוגוסט 2023
↑  דורית אסרף מזרחי, "הילדים של חורף 23": אודיה ואיזי שרים על המלחמה, באתר כאן – תאגיד השידור הישראלי, 22 באוקטובר 2023
↑  איזי לחיי הזמנים הקשים, באתר yosmusic.com, ‏12 בפברואר 2024
↑  וואלה! סלבס‏, עונת החתונות: איזי מתחתן עם בחירת ליבו, באתר וואלה, 27 ביוני 2023
↑  חוגגים ושרים: התמונה המהממת של חנן והדסה בן ארי,  באתר כיפה, 27 ביוני 2023
| --- | --- |
בקרת זהויות :  MusicBrainz: d327c789-b490-4beb-b533-7b5dd1344680 
הסמליל של איזי
אלכסנדר שווייצר

אלכסנדר רוג'ר שווייצר (בגרמנית: Alexander Roger Schweitzer; נולד ב-17 בספטמבר 1973 בלנדאו, פפאלץ) הוא פוליטיקאי גרמני. הוא מכהן כראש ממשלת המדינה של ריינלנד-פפאלץ מטעם המפלגה הסוציאל-דמוקרטית (SPD) מאז 10 ביולי 2024.
הוא מכהן גם כחבר הנהלת המפלגה הסוציאל-דמוקרטית הפדרלית מאז דצמבר 2017. מ-2014 עד 2021 כיהן כיושב ראש ה-SPD בפרלמנט מדינת ריינלנד-פפאלץ ולאחר מכן שימש כשר העבודה, הרווחה, הטרנספורמציה והדיגיטליזציה תחת ראש הממשלה מלו דרייר עד 2024.
ראשית חייו

שווייצר, בנו של ספן, בילה את שש שנותיו הראשונות עם הוריו ואחותו על ספינות מטען בנתיב הימי בין קרלסרוהה לרוטרדם. ב-1993, לאחר שסיים את לימודיו בתיכון בבאד ברגזאברן, המשיך ללימודי משפטים באוניברסיטת יוהאן גוטנברג במיינץ.
ב-2001, לאחר שסיים את לימודיו, עבד בסוכנות לאבטחת איכות בהוראה, לימוד ומחקר בבאדן-וירטמברג. בשנת 2005 מונה למנהל פרויקטים במכון שטיינבייס בהיידלברג וכמרצה באוניברסיטת מוסבאך.
קריירה פוליטית

ב-1989 הצטרף שוויצר ל-SPD. בין השנים 1993-1995 הוא היה סגן יושב ראש תנועת הצעירים הסוציאליסטים (JUSOS) בריינלנד-פפאלץ ומ-1995 עד 1997 היה יושב ראש התנועה במחוז פפאלץ. בשנת 1995 נבחר לוועד המנהל של ה-SPD במחוז פפאלץ, בו היה חבר עד 2013. בין השנים 1997 עד 2004 היה יושב ראש ה־SPD בביליגהיים-אינגנהיים ובין 2002 עד 2005 במחוז לנדאולנד. בשנת 2002 נבחר לוועד המנהל של ה-SPD בריינלנד-פפאלץ כאחד משלושת סגני היושב ראש. ב-4 בנובמבר 2023 נבחר מחדש לתפקיד.
בשנת 1999 נבחר שווייצר למועצת מחוז דרום ויינשטראסה ולמועצה המוניציפלית בלנדאולנד, ובשנת 2007 ליושב ראש ה-SPD המקומית. נבחר לראשונה לפרלמנט מדינת ריינלנד-פפאלץ ממרץ 2006 ועד ליולי 2009.
משנת 2009 שימש שווייצר מזכיר המדינה במשרד הכלכלה, התחבורה, החקלאות וגידול הגפנים של ריינלנד-פפאלץ. הוא החליף את קרסטן קיהל שמונה לשר האוצר. לאחר הבחירות במדינה ב-2011, החליף שווייצר החליף את הייקה ראב, שמונתה כמזכירת המדינה במשרד הפנים, הספורט והתשתיות והפך למזכ"ל ה-SPD במדינה. קידום זה בא לפועל על ידי ראש הממשלה דאז קורט בק, אשר העריך את שווייצר רבות ופעל על מנת לשפר את מעמדו במפלגה.
ב-2013 נבחר בפעם השנייה לפרלמנט המדינה וכיהן כשר הרווחה תחת ראש הממשלה מלו דרייר בין ה-16 בינואר 2013 ל-12 בנובמבר 2014. כיהן כיושב ראש ה-SPD בפרלמנט המדינה מ-2014 עד 2021.
ב-8 בדצמבר 2017, הוא נבחר כיועץ בוועד המנהל של מפלגת ה-SPD. הוא נבחר מחדש לתפקיד זה בדצמבר 2023. לאחר הבחירות למדינה ב-14 במרץ 2021, הפך שוויצר לשר העבודה, הרווחה, הטרנספורמציה והדיגיטציה תחת דרייר.
ב-10 ביולי 2024, לאחר התפטרותה של דרייר, נבחר שוויצר לראשות ממשלת ריינלנד-פאלץ, במקומה של דרייר. הוא קיבל 57 קולות, שלושה קולות יותר ממספר החברים בקואליציה.
פעילויות נוספות

שוויצר הוא אוהד קבוצת הכדורגל פ.צ. קייזרסלאוטרן ומכהן כיושב ראש הקרן ע"ש פריץ ואלטר, הפועלת לקידום ספורט נוער, השתתפות חברתית של צעירים וקשרי ספורט ותרבות עם מרכז ומזרח אירופה.
חיים אישיים

שוויצר הוא נוצרי קתולי, נשוי ואב לשלושה ילדים. גובהו הוא 2.06 מטר.
הערות שוליים

↑  Julian Staib, Malu Dreyer zur Ministerpräsidentin wiedergewählt, Frankfurter Allgemeine, ‏18.05.2021
↑  MINISTERPRÄSIDENT, rlp.de
↑  Dirk Rodenkirch, Roger Lewentz bleibt zwei weitere Jahre SPD-Landeschef in RLP, SWR, ‏6.11.2023
↑  Panja Schollbach, Alexander Schweitzer - wer ist der Nachfolger von Malu Dreyer?, SWR, ‏10.7.2024
↑  Alexander Schweitzer zum Fraktionsvorsitzenden gewählt, SPD Fraktion, ‏29.11.2014
↑  Wahlergebnisse Parteivorstand, ‏8.12.2017
↑  Lars Hafferkamp, Signal der Geschlossenheit: SPD-Parteitag bestätigt die Führungsspitze, Vorvaerts, ‏8.12.2023
↑  Karin Dauscher, SPD-Pfalz-Chef Alexander Schweitzer wird Superminister, Die Rheinpfalz, ‏5.5.2021
↑  Alexander Schweitzer ist neuer Ministerpräsident von Rheinland-Pfalz, Zeit Online, ‏10.7.2024
↑  חשבון הפייסבוק של שווייצר, ‏26.5.2022
↑  Alexander Schweitzer ist neuer Vorsitzender der Fritz-Walter-Stiftung, KAISERSLAUTERN, ‏5.2.2023
↑  Axel John, Der neue Mann in Mainz, Tagesschau, ‏10.07.2024
| --- | --- |
בקרת זהויות :  GND: 1120041392  VIAF: 3293148037702788350006   WorldCat (עם VIAF): 3293148037702788350006
פאוסטו סלסאנו

פאוסטו סלסאנו (באיטלקית: Fausto Salsano; נולד ב-19 בדצמבר 1962, קאווה דה טירני, איטליה) הוא כדורגלן עבר איטלקי ששיחק בעמדת הקשר, וכיום עוזר מאמן נבחרת איטליה בכדורגל.
קריירה

פאוסטו הוא בוגר האקדמיה של מועדון הכדורגל "פיסטוייזה". ב-1979 הוא חתם על חוזה עם "סמפדוריה", שבו הוא שיחק עבור קבוצת הנוער. לאחר מכן הוא שיחק בהשאלה בסרייה C1 — עונה אחת ב"אמפולי" ושתי עונות ב"פארמה". ב-1984 הוא חזר בהשאלה לסמפדוריה והחל לשחק באופן קבוע בהרכב הפותח, במחצית השנייה של שנת 1980 והפך לשחקן חשוב בקישור של הקבוצה. ב-1990 עבר ל"רומא", שם שיחק במשך שלוש עונות, ועמה העפיל לגמר גביע אופ"א 1991. בקיץ 1993 עבר לגור בסמפדוריה ושיחק בקבוצה העירונית במשך חמש שנים בסרייה א'.
פאוסטו סלסאנו שיחק בליגה העליונה באיטליה במשך 14 שנים, הופיע ב-351 משחקים וכבש 21 שערים. הוא זכה חמש פעמים בגביע האיטלקי, ארבע מהם בשורות פעמים "סמפדוריה" (1984/85, 1987/88, 1988/89, 1993/94); ופעם אחת בהרכב "רומא" (1989/90). עם סמפדוריה הוא זכה בגביע מחזיקות הגביע (1989/1990) וסיים במקום השלישי בליגה בעונת 1993/94.
בשנת 1987, הוא שיחק ארבעה משחקים עבור נבחרת איטליה (עד גיל 21).
בסוף שנות התשעים של המאה העשרים, סלסאנו המשיך להופיע במועדונים מהליגות התחתונות — "ספציה", "ססטרזה" ו"אימפריה". במועדון "אימפריה", שבה סיים את קריירת המשחק שלו, הוא היה לשחקן-מאמן.
בתחילת העשור הראשון של המאה העשרים ואחת, פאוסטו היה לעוזר מאמן במועדונים "קטניה" ו"פיורנטינה". בפיורנטינה סלסאנו החל לעבוד עם רוברטו מאנצ'יני, איתו שיחק בהרכב סמפדוריה. מאוחר יותר המשיך לעבוד עם מאנצ'יני במועדונים אחרים כדוגמת "אינטר" (איטליה), "מנצ'סטר סיטי" (אנגליה), "גלאטסראיי" (טורקיה) ו"זניט" (רוסיה), ולבסוף בנבחרת איטליה.
מארק לעזרביץ' גלאי

| --- | --- |

 לידה:  16 באפריל 1914 סנט פטרבורג, האימפריה הרוסית האימפריה הרוסית
 פטירה:  14 ביולי 1998 מוסקבה,רוסיה רוסיה
 מקום קבורה:  בית הקברות טרויקורובסקויה 
 מדינה:  ברית המועצות, רוסיה 
 השכלה:  האוניברסיטה הפוליטכנית של סנקט פטרבורג 
 השתייכות:  חיל האוויר הסובייטי חיל האוויר הסובייטי
 תקופת הפעילות:  1941–1958 (כ־17 שנים)
 דרגה:   פולקובניק (אל"ם)
 תפקידים בשירות
 טייס טייסת קרב הנפרדת מס' 2 (השייכת לנ"מ של מוסקבה) טייס קרב במסגרת להק הפצצות בטווח קרוב מס' 128 בחזית קלינין טייס בלהק לטווחים ארוכים מס' 890 בוחן מטוסים
 פעולות ומבצעים
 מלחמת העולם השנייה  המרוץ לחלל
 עיטורים
 גיבור ברית המועצות (01.05.1957; מס' 11144)   עיטור כוכב הזהב   2 עיטור לנין (29.04.1944; 20.09.1947; 01.05.1957 מס' 314398) 4 עיטור הדגל האדום (24.07.1941; 13.06.1942; 19.08.1944; 05.02.1947)   2 עיטורי מלחמת המולדת מדרגה ראשונה (16.09.1945; 06.04.1985)  עיטור אות הכבוד (13.04.1984)  מדליית הניצחון על גרמניה במלחמת העולם השנייה (מס' 108998; 24.08.1945)   מדליה על ההצטיינות בקרב (05.11.1954)  אות הטייס-נסיין המוערך של ברית המועצות (17.02.1959)  וטרן העמל ומדליות אחרות  
 תפקידים אזרחיים
 איש מחרטה בוחן מטוסים עמית מחקר במכון לחקר טיסות מדריך-מתודולוג בנושא הטסת חללית סגן יו"ר המועצה המתודולוגית של משרד התעשייה האווירית של ברית המועצות סופר
 הנצחה
 יד זיכרון על קברו  לוח זיכרון הותקן ברחוב ספירידונובקה במוסקבה, על בית מספר 9, בו גר ועבד מ-1979 עד 1998 אחד מכוכבי הלכת הקטנים של מערכת השמש (מס '6719) נקרא "גלאי" הסרט התיעודי "יחידת הגינות - גלאי אחד" (1997, הבמאי - אלדר רייזאנוב) אנציקלופדיה יהודית קצרה רחוב על שמו נקרא בעיר סנט פטרסבורג בול לזכרו הונפק ברוסיה בשנת 2014
 
מארק לעזרביץ' גלאי (ברוסית: Марк Лазаревич Галлай‏; 3 באפריל 1914 סנקט פטרבורג - 14 ביולי 1998, מוסקבה) היה טייס מבחן יהודי סובייטי, לוחם במלחמה העולם השנייה, סופר, גיבור ברית המועצות (1957).
יצירות ועבודות מחקר

דרך חסמים בלתי נראים: מרשימות של טייס נסיין, הודפס ב-1960, 1962,1965,1969, 1990 (ברוסית)
נבדק בשמיים, הודפס ב-1963, 1965, 1969, 1990 (ברוסית)
מפגשים בשדות התעופה : סיפור תיעודי. מאמרים. כתבות, 1963 (ברוסית)
אנשי התעופה על תעופה, 1973 (ברוסית)
ולרי צ'קלוב. (בסדרה "גיבורים אגדיים"), 1981, 1984 (ברוסית)
טייסת ולנטינה גריזודובובה. (בסדרה "גיבורים אגדיים"), 1984 (ברוסית)
את הקרב הראשון ניצחנו, 1973, 1979, 1990 (ISBN 5-203-00914-7) (ברוסית)
חיי ארצאולוב, 1985, 1990 (ברוסית)
עם גבר על הסיפון, 1985, 1990 (ברוסית)
אש על עצמך (ברוסית)
השמים שמאחדים, 1997 (ברוסית)
חשבתי: זה כבר מזמן נשכח, 2000, ISBN 5-217-02990-0 (ברוסית)
גלאי הפך לדמות סרטו התיעודי של אגרנובסקי "עיניים פקוחות", המוקדש ליצירת ה- מיג 9, מראשוני מטוסי הסילון הסובייטים ואחד מאבות-הטיפוס של הדמות המבוססת על המאמר הזה בסרטה של טטיאנה ליוזנובה "להם נכנעים השמיים" (1963) .
הזיכרון

במוסקבה, ברחוב ספירידונובקה, בית 9, בו גר ועבד מ-1979 עד 1998 הותקן לוח זיכרון.
לאחד מכוכבי הלכת הקטנים של מערכת השמש (מס '6719) ניתן השם "גלאי".
הסרט התיעודי "יחידת הגינות - גלאי אחד" (1997, הבמאי - אלדר רייזאנוב).
אנציקלופדיה יהודית קצרה, כרך ג ', עמ'. 67-68.
רחוב על שמו נקרא בסנט פטרסבורג.
לקריאה נוספת

אי. באלאקוב, א. סימונוב "נסייני מיגים", 1999, עמ' 26 — ISBN 5-93705-001-0
ו. ואסין, א. סימונוב "נסייני המכון לחקר טיסות", 2001, עמ' 12 — ISBN 5-93705-008-8
א. סימונוב "הנסיינים המוערכים של ברית המועצות", 2009, עמ' 54 - 55 — ISBN 978-5-904399-05-4
הערות שוליים

↑  לפי הלוח היוליאני שהיה נהוג אז עדיין באימפריה
1 2  דף על שמו באתר "גיבורי המדינה" (רוסית)
↑  מידע מבסיס הנתונים "גבורת העם" (רוסית)
↑  מידע מבסיס הנתונים "גבורת העם" (רוסית)
↑  מידע מבסיס הנתונים "גבורת העם" (רוסית)
↑  מידע מבסיס הנתונים "גבורת העם" (רוסית)
↑  מידע מבסיס הנתונים "גבורת העם" (רוסית)
↑  מידע מבסיס הנתונים "גבורת העם" (רוסית)
↑  מידע מבסיס הנתונים "גבורת העם" (רוסית)
↑  מידע מבסיס הנתונים "גבורת העם" (רוסית)
↑  לפי הלוח היוליאני
↑  "כל הנאמר כאן - אמת", מגזין "לחיים" (ברוסית)
↑  "לאוניד קיטאייב -סמיק סיפר איך הכינו טייסי חלל ראשונים בז'וקובסקי". אתר העיר ז'וקובסקי (ברוסית). נבדק ב-2018-02-28.
1 2  לעזר לעזרב, "כוכב הלכת "גלאי", מגזין "לחיים", (ברוסית)
↑  "להתאים את הסרט למציאות מאומתת". קינו-תאטר.רו (ברוסית). נבדק ב-2017-07-19.
↑  פרומו לתוכנית בערוץ-9(ברוסית)
| --- | --- |
בקרת זהויות :  PLWABN: 9810597701905606  GND: 118537261  ISNI: 0000 0001 1437 4669  LCCN: n85326544  NKC: xx0062729  SUDOC: 251135985  VIAF: 8179097   WorldCat (עם VIAF): 8179097
ß

האות ß
ß היא ליגטורה של האות ſ (או s ארוכה) עם האות s או z, שהפכה לאות בפני עצמה בשפה הגרמנית. שמה הגרמני של האות הוא אֶסְצֶט (Eszett) או S חדה (Scharfes S). בכתיב גרמני ניתן בתנאים מסוימים להחליף את האות ß בצירוף ss, וכך עושים תמיד כאשר האות אינה זמינה לשימוש (למשל במקלדת מחשב או מכונת כתיבה שהאות אינה מופיעה בה). לאות ß אין כתיב רישי, משום שהיא לעולם אינה מופיעה בתחילת המילה - בכך היא ייחודית בין כל האותיות באלפבית הגרמני. בניגוד לאות S, שיש לה בגרמנית שלוש הגיות שונות (כמו סמ"ך, זי"ן או שי"ן בעברית), את האות ß הוגים תמיד כמו סמ"ך.
על פי חוקי סדר האותיות בגרמנית יש לראות את ה-ß כאילו היא ss. לדוגמה, סדר המילים הנכון הוא:
כתב יד איטלקי ישן ובו מופיעה המילה presso כ-Preßo
היסטוריה

לליגטורה ß שני מקורות נבדלים:
הליגטורה ſs: ליגטורה של s ארוכה (ſ, הדומה לאות f ללא הקו המרכזי) עם s עגולה (כלומר, רגילה).
הליגטורה ſz: ליגטורה של ſ עם z.
הליגטורה הראשונה הייתה בשימוש נפוץ בגופנים מסוג 'אנטיקווה' ובכתבי יד בשפות אירופיות רבות (כולל אנגלית, איטלקית וצרפתית), אך היא יצאה משימוש משהפסיקו להשתמש ב-ſ בסוף המאה השמונה עשרה.
בגופנים הגותיים בגרמנית הייתה הליגטורה ſz בשימוש מאז ימי הביניים. במעתק ההגאים השני של השפות הגרמאניות הפך הצליל /t/ בפרוטו-גרמאנית לצליל /s/ או /ts/ בגרמנית בינונית ועילית. בתחילה נכתבו שני ההגאים zz, אבל עד מהרה כבר החלו להבדיל ביניהם באמצעות הכתיב: ſz או tz. הצליל /s/, שנכתב ſz, היה שונה בתחילה מצליל הצירוף ss, שהיה קיים כבר בגרמנית עתיקה, אבל ההבדל נעלם בימי הביניים. לפיכך נוצר בלבול בין האיות ſz והאיות ss. האבחנה המודרנית בין שני האיותים נוצרה רק מאות שנים לאחר מכן, ורק ברפורמת האיות של 1901 נקבע סטנדרט אחיד לשימוש בשתי הצורות.
טקסטים גרמניים נכתבו לרוב באותיות גותיות. בסוף המאה ה-18 ותחילת המאה ה-19, משהחלו להדפיס יותר ויותר טקסטים גרמניים בגופנים בסגנון אנטיקווה (כלומר, אותיות לטיניות רגילות), החלו המדפיסים לחפש חלופה לטינית לליגטורה הגותית, משום שרצו לשמר את האבחנה בין ſz ל-ss. כיום ההבחנה בין שתי הצורות היא הכרחית, על-פי רפורמת הכתיב הגרמנית של 1996.
ארבע דרכים טיפוגרפיות נמצאו כדי להביע בדפוס 'אנטיקווה' את הליגטורה ß:
הצירוף ſs, לא כליגטורה אלא כשתי אותיות נפרדות.
ליגטורה של ſ ו-s.
ליגטורה של ſ עם z גותית היורדת מתחת לשורה, או הדומה לספרה 3. צורה זו דומה לליגטורה הגותית המקורית.
ליגטורה של ſ עם צורה דמוית הספרה 3, כך שנוצרת אות המזכירה את האות היוונית β (פשרה בין הצורה השנייה והשלישית).
ברוב הגופנים הלטיניים כיום מעוצבת האות ß לפי הדרך השנייה או הרביעית, ואילו שתי האחרות נדירות למדי.
השימוש בגרמנית כיום

מאז רפורמת האיות הגרמנית ב-1996, מיוצג הצליל /s/ באמצעות ß או ss בכל מקום שבו האות s לבדה תישמע כ-/z/, על פי החוקים הבאים:
ß תבוא לאחר תנועות ארוכות, למשל בפועל grüßen ('לברך').
ß תבוא לאחר דיפתונגים, לדוגמה beißen ('לנשוך').
ss תבוא לאחר תנועות קצרות, לדוגמה küssen ('לנשק').
לעיתים נדירות יגרום החילוף בין ss ל-ß לא רק לשינוי באורך התנועה שלפני, אלא גם לשינוי במשמעות:
| 0 | 1 | 2 | 3 |
| --- | --- | --- | --- |
|  | Busse (הגייה: [ˈbusǝ]) = אוטובוסים, |  | Buße (הגייה: [ˈbuːsǝ]) = כפרה; |
|  | Masse (הגייה: [ˈmasǝ]) = מסה (משקל), |  | Maße (הגייה: [ˈmaːsǝ]) = מידות; |
|  | floss (הגייה: [flɔs]) = זָרַם, |  | Floß (הגייה: [floːs]) = רפסודה. |

על כל פנים, אם משתנה התנועה בהטיית הפועל, ß עשויה להתחלף ב-ss, לדוגמה, beißen ('לנשוך'), wir / sie haben gebissen ("[הם/אנחנו] נשכנו").
השימוש בגרמנית כיום > החלפת ß ב-ss וכתיב ברישיות

אם האות ß אינה זמינה, משתמשים ב-ss במקומה. הדבר נכון בעיקר בעת כתיבה ברישיות, משום שאין לאות ß כתיב רישי (על כל פנים, במסמכים משפטיים נהוג לשמור על האות ß כדי למנוע בלבול; לדוגמה: HANS STRAßER).
אם מחלקים מילה במעבר בין שורות, יש למקֵף במקרה כזה בין שתי האותיות S, לדוגמה Stras-se (באיות רגיל: Stra-ße). בחדרי צ'אט באינטרנט מקובל היום גם שימוש באות B כחלופה ויזואלית מהירה, אם כי לא-תקנית. לעיתים קרובות מחליפים ß ב-ss כשמוזכר שם גרמני בטקסט בשפה אחרת הנכתבת באותיות לטיניות. זהו הנוהל המקובל ברוב העיתונים החשובים ברוב שפות אירופה.
השימוש בגרמנית כיום > שווייץ וליכטנשטיין

בשווייץ וליכטנשטיין מחליפים על פי רוב את כל האותיות ß ב-ss. על פי מילון דודן (Duden), שהוא הסמכות הרשמית בכל הנוגע לחוקי השפה הגרמנית, הדבר מותר בשתי מדינות אלו. דוברי גרמנית ממדינות אלו לעיתים קרובות אינם יודעים מתי להשתמש ב-ß, אף כי הם נתקלים בה כל אימת שהם קוראים טקסט גרמני שמקורו מחוץ לשווייץ.
ה-ß יצאה בהדרגה משימוש בשווייץ בשנות ה-30 של המאה העשרים, כשרוב הקנטונים של שווייץ החליטו לא ללמד אותה עוד בבתי הספר וכשהדואר השווייצרי הפסיק להשתמש בה בשמות מקומות. הנויה צירכר צייטונג (Neue Züricher Zeitung) היה העיתון האחרון שהפסיק להשתמש באות ב-1974. כיום היחידים שעושים שימוש באות בשווייץ הם בתי הוצאה לאור המדפיסים ספרים שנועדו להפצה גם מחוץ למדינה.
אחת הסיבות לצאתה של ה-ß משימוש הייתה הופעתה של מכונת הכתיבה והפופולריות הגוברת שלה. מאחר שמכונות כתיבה שווייצריות נועדו לשימוש בידי דוברי גרמנית, צרפתית ואיטלקית, היו בהן קלידים לאותיות הצרפתיות והאיטלקיות è, é, à, ç וכן לאותיות הגרמניות ä, ö, ו-ü, כך שלא נותר מקום לאות ß.
השימוש בגרמנית כיום > השימוש ב-ß לפני הרפורמה של 1996

עד רפורמת הכתיב של 1996 היה קיים גם חוק ש-ß תופיע בסופי מילים (למשל, naß - רטוב) או רכיבי-מילים (Naßrasur - גילוח רטוב), וכן לפני עיצור, אפילו אם התנועה קצרה - לדוגמה, wäßrig (מימי) שמוצאו ב-Wasser (מים). כתוצאה מכך, לדוגמה, הפועל 'זָרַם' נכתב floß (בתנועת O קצרה), בדיוק כמו שם-העצם Floß (רפסודה, ב-O ארוכה). מאז הרפורמה נכתב הפועל 'floss', מה שמונע בלבול.
גם כמה שמות מקומות השתנו בעקבות הרפורמה - שמה של רוסיה נכתב עד 1996 Rußland, וכיום Russland; שמה הגרמני של ברטיסלאבה הפך מ-Preßburg ל-Pressburg.
על פי החוקים שנהגו עד הרפורמה, בעת כתיבה ברישיות יש לתעתק את ß כ-sz במקומות בהם יש חשש לבלבול בינה לבין ss; כך לדוגמה, את המילים in Maßen (בכמויות מדודות) יש לכתוב ברישיות "IN MASZEN", ואילו את המילה Massen (כמויות גדולות, מאסות) יש לכתוב ברישיות "MASSEN". מספר המקרים בהם תיתכן דו-משמעות כזאת הוא כה זעום, עד שהחוק גרם ליותר בלבול מתועלת, והוא בוטל ב-1996. על כל פנים, מדי פעם משתמשים עדיין בתעתיק SZ בצבא, וכן בתשריטים אדריכליים, שבהם השימוש במילים Maßen ו-Massen נפוץ למדי.
נעשו ניסיונות חוזרים ונשנים לעיצוב ß גדולה, לשימוש בעת כתיבה ברישיות וברישיות מוקטנות. אחת הדוגמאות המוכרות ביותר היא במילון דודן המזרח-גרמני מ-1957. (לצורות נוספות ראו גם בוויקיפדיה הגרמנית, de:Großes ß). ב-2004 נדחתה הצעתו של אנדריאס שטצנר להוסיף ß-רבתי ליוניקוד, בנימוק שזהו נושא טיפוגרפי שאין לו דבר עם קידוד אותיות. בהמשך, האות צורפה ליוניקוד בקוד U+1E9E.
ß או β

יש להבדיל בין האות היוונית בטא (β) לבין ה-ß, למרות מה שנראה כדמיון רב ביניהן (במיוחד בעיני מי שאינו דובר גרמנית או יוונית). שימוש באחת מהן במקום האחרת יביא לתוצאה בלתי-מקצועית לחלוטין, כמו החלפת האות 'ש' באות הלטינית 'w'. החלפה כזאת תביא לתוצאות לא נכונות במנועי חיפוש באינטרנט. החלופה היחידה ל-ß היא ss, כאשר ß אינה זמינה.
ברוב הגופנים, ההבדלים בין β ל-ß הם:
β יורדת אל מתחת לשורה, בעוד ß אינה יורדת מתחת לשורה בדפוס (בכתב יד על פי רוב גם ß יורדת מתחת לשורה).
β סגורה בתחתיתה, ואילו ß פתוחה בתחתיתה.
ב-β נוהגים חוקי היוונית באשר לעובי הקווים (הקווים המלוכסנים הם הדקים ביותר) ואילו ב-ß נוהגים החוקים הלטיניים (הקווים המאוזנים הם הדקים ביותר).
β לעיתים קרובות נוטה מעט ימינה, ואילו ß תמיד זקופה לחלוטין (בכתב יד גם ß לעיתים נכתבת בהטיה).
ß או β > ß בהקלדה

בגרמניה ובאוסטריה מופיעה האות ß במקלדות מחשבים ובמכונות כתיבה, לרוב בשורה העליונה בצד ימין. במקלדות בהן אין לאות קליד משלה, יש להפיק אותה באמצעות צירוף של קלידים אחרים.
במקינטוש: option + s

בחלונות: Alt + 0223 או Alt + 225

ב-Emacs הרצף: C-x 8 " s 

ב-Microsoft Word, במצב כתיבה לועזי, כאשר מקש Caps lock אינו פעיל, החזקה בו-זמנית של שלושה מקשים: מקש Shift ימני, מקש Ctrl ימני, הספרה 7 בשורת הספרות העליונה. הקשה על מקש s.
בהקשר של עיבוד תמלילים מופיעה ה-ß לעיתים קרובות ביחד עם האומלאוטים, אך אין לכך כל בסיס לשוני או היסטורי. הסיבה העיקרית היא שגם ß וגם האומלאוטים אינם מופיעים ב-ASCII, ולכן נוטים לגרום לבעיות ביישומי טקסט המבוססים על ASCII.
בהונגריה נפוץ השימוש ב-ß במסרונים, כתחליף לצירוף ההונגרי sz (הנהגה כסמ"ך). גם שווייצרים דוברי גרמנית משתמשים בו במסרונים כתחליף ל-ss.
שמות נוספים

בגרמנית נקראת ß גם:

Straßen-S, או S של רחוב, או של המילה Straße
Buckel-S או S גיבנת
Ringel-S או S מפותלת
Dreierles S או S עם הספרה הקטנה שלוש
Doppel-S או S כפולה (בשווייץ)
ראו גם

S ארוכה
בטא